**Călătorii astrale**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- De la Pământ la Soare-i o distanţă

Pe care gândul o străbate calm,

Dar între noi, albastra mea romanţă,

E-un timp prelung, şi totuşi, tu mi-eşti psalm

De bucurie-n viaţa asta rece,

Te-adun din tot ce scriu şi ce trăiesc,

Când disperarea pare să mă-nece

Mi-aduc aminte cât de mult iubesc

Timbrul suav şi stins al vocii tale

Ce mă îndeamnă să urmez un vis

Prin universul lumilor astrale,

Să trec zâmbind pe-alei, în paradis.

- Prin galaxii mai rătăcesc cu gândul

În nopțile când cerul e senin

Și cercetez planetele de-a rândul

Până găsesc un colț de stea carmin

Să-mi amintească de gurița dulce

Pe care-o conturam în nopți de mai,

Când luna plină alerga să-și culce

Tâmpla rotundă în alcov de rai.

E caldă mângâierea razei tale

Ca un parfum ce tremură astral

Și o strivesc cu buzele, agale,

Urmând mereu un tainic ritual.

Liliana Trif Ioan Grigoraș